OBRAZLOŽENJE: 
Zakon o izmjenama i dopunama Zakona o javnoj nabavi objavljen je u „Narodnim novinama“ broj 48/26, a stupio je na snagu osmoga dana od dana objave u „Narodnim novinama“, odnosno 16. svibnja 2026.

Iznimno, pojedine odredbe Zakona koje se odnose na obveze u području jednostavne nabave te digitalnu razmjenu ugovora putem EOJN RH stupaju na snagu 1. rujna 2026. 
Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istoga Zakona u roku od tri mjeseca od dana njegova stupanja na snagu, odnosno do 16. kolovoza 2026.

Slijedom navedenog, Grad Ivanić-Grad stavlja na javno savjetovanje Nacrt prijedloga Pravilnika o provedbi postupaka jednostavne nabave Grada Ivanić-Grada u trajanju od 14 dana, od 15. lipnja 2026. do 29. lipnja 2026. 

Planirano je da se nakon provedenog postupka javnog savjetovanja prijedlog Pravilnika o provedbi postupaka jednostavne nabave Grada Ivanić-Grada uvrsti na dnevni red sljedeće sjednice Gradskog vijeća Grada Ivanić-Grada čije održavanje je planirano u prvoj polovici mjeseca srpnja 2026. Kako bi se ispoštovali rokovi za pripremu i dostavu materijala gradskim vijećnicima nužno je skratiti trajanje javnog savjetovanja u odnosu na propisano Zakonom o pravu na pristup informacijama („Narodne novine“ broj 25/13, 85/15, 69/22). 
